A jogalkotásról szóló 2010. évi CXXX. törvény. 18. § (1) bekezdése szerint „A jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait, és az álláspontját az indokolás közzétételéről.” A Jat. felhívott rendelkezésére tekintettel a jogszabály tervezet szabályozási indokai az alábbiak:

**Indokolás**

**Borsodszentgyörgy Község Önkormányzat Képviselő-testületének**

**7/2019.(X.28.) önkormányzati rendelete**

**a helyi iparűzési adóról**

**Általános indokolás**

A helyi adókról szóló 1990. évi C. törvény (a továbbiakban: Htv.) 1. § (1) bekezdése alapján az e törvény felhatalmazása és rendelkezései szerint a települési (községi, városi, fővárosi és kerületi) önkormányzat képviselőtestülete (a továbbiakban: önkormányzat) rendelettel az illetékességi területén helyi adókat (a továbbiakban: adót), valamint települési adókat vezethet be.

Ugyanezen törvény 6. §-a meghatározza, hogy az önkormányzat adómegállapítási joga az alábbiakra terjed ki:

a) a MÁSODIK RÉSZBEN meghatározott adókat vagy azok valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit,

b) az adó bevezetésének időpontját és időtartamát (határozott vagy határozatlan időre) meghatározza,

c) az adó mértékét – a törvényben meghatározott felső határokra … figyelemmel – megállapítsa,

d) az e törvény második részében meghatározott mentességeket, kedvezményeket további mentességekkel, kedvezményekkel … kibővítse,

e) e törvény és az adózás rendjéről szóló törvény, valamint az adóigazgatási rendtartásról szóló törvény keretei között az adózás részletes szabályait meghatározza.

Az Ör. vonatozásában az alábbi módosításra teszünk javaslatot:

Az Ör. 1. § (1) bekezdésében az „Állandó jelleggel végzett iparűzési tevékenység esetén az adó évi mértéke az adóalap 1,5 %-a.” szövegrész található. Figyelemmel arra, hogy a helyi iparűzési adó mértéke 11 éve változatlan, indokolt fenti szövegrész módosítása.

A Htv.40. §(1) bekezdés c) pontja alapján az állandó jelleggel végzett iparűzési tevékenység esetén az adó évi mértékének felső határa 2000. évtől az adóalap 2%-a. A (2) bekezdés szerint az ideiglenes jelleggel végzett iparűzési tevékenység esetén az adó mértéke naptári naponként legfeljebb 5000 forint. Indokoltnak tartjuk az állandó jelleggel végzett iparűzési tevékenység esetén az adó mértékének az 1,8 %-ra történő emelését. A 2018. évi iparűzési adó bevételt alapul véve, ezáltal az Önkormányzat várhatóan évente … forinttal növelni tudná a saját bevételeinek összegét.

Az Ör. felülvizsgálata során megállapítást nyert, hogy annak bevezető részében a hivatkozott jogszabályok aktualizálása szükséges, ezért indokoltnak tartjuk az Ör. hatályon kívül helyezését és új, a jogszabályokkal összhangban lévő önkormányzati rendelet megalkotását.

**Részletes indokolás**

**1. § -hoz**

Az Ör. 1. § (1) bekezdése határozza meg az állandó jelleggel végzett iparűzési tevékenység esetén az adó évi mértékét. A (2) bekezdés az ideiglenes jelleggel végzett iparűzési tevékenység esetén az adó mértékét szabályozza.

**2. §-hoz**

Az (1) bekezdés az Ör. hatálybalépéséről, a (2) bekezdés a tárgyban korábban hatályban lévő önkormányzati rendelet hatályon kívül helyezéséről rendelkezik.

A rendelet megalkotása a Mötv. 50. §-a alapján minősített többséget igényel.